
______________________________________________________________________________

	КАЗНЕНО ПОПРАВНИ ЗАВОД У ПАНЧЕВУ
Осуђеник А.А.



26000 Панчево
Његошева бр. 6
Поштовани,
На основу чл. 29. став 1. Закона о Заштитнику грађана
, у поступку по Вашој притужби, након утврђених недостатака у раду Казнено-поправног завода у Панчеву, Заштитник грађана Вас 
О б а в е ш т а в а

о

з а в р ш е т к у  п о с т у п к а

Заштитник грађана је 29. 8. 2019. године примио електронску поруку од Милана Филиповића, правног саветника у Комитету правника за људска права (YUCOM), у којој се наводи да се „Комитету правника за људска права се 28. августа 2019. године око 11h, телефоном обратио А.А. из КПЗ Панчево наводећи да је пребијен од стране затворских стражара“.  

Заштитник грађана је на основу наведеног сазнања оценио да постоји могућност да је у конкретном случају поступање носилаца јавних овлашћења довело до повреде људских слобода и права осуђеника у КПЗ Панчево, због чега је на основу овлашћења из члана 32. став 1. Закона о Заштитнику грађана покренуо поступак контроле законитости и правилности рада КПЗ у Панчеву Управе за извршење кривичних санкција, те је 29. 8. 2019. године обавио непосредан надзор над радом КПЗ Панчево.  
Заштитник грађана је, поступајући по поднетој притужби, утврдио недостатке у раду КПЗ Панчево који се огледају у томе:

· Што је у понедељак, 26. августа 2019, године, у периоду између 13:00 и 13:03 часова, у блоку Б1, у просторији означеној као „службена просторија“, припадник Службе за обезбеђење завода, командир Б. Б. физички напао осуђеника А.А. и том приликом му нанео више лаких телесних повреда на лицу и телу;

· Што више других припадника Службе за обезбеђење завода који су били упознати са овим догађајем нису обавестили своје непосредно претпостављене, односно управника завода, о поступању командира Б. Б. према осуђенику А.А.; 

· Што заводски лекар који је прегледао А. А. након његовог повређивања у здравственом картону именованог није унео његове наводе о начину настанка повреда, нити је детаљно описао констатоване повреде (недостају подаци о крвним подливима коже на глави и у левом наткључно-кључњачином пределу);

· Што заводски лекар напред описане повреде није унео у посебну евиденцију о повредама осуђених;

· Што заводски лекар није сачинио посебан извештај о утврђеним повредама, са наводима именованог о начину настанка повреда и својим мишљењем о повезаности (узрочно-последичној вези) навода именованог и насталих повреда;

· Што заводски лекар није обавестио управника завода да постоје индиције да је према именованом поступано насилно, нити му је доставио посебан извештај о утврђеним повредама. 
У складу са законским овлашћењима, Заштитник грађана је 20. 9. 2019. године Казнено-поправном заводу у Панчеву упутио препоруку дел. бр. 27290 о томе како би уочене недостатке требало отклонити. Истовремено је препоручено да, у року од 60 дана од дана пријема препоруке, обавести овај орган о поступању по њој.
Заштитник грађана је 22. 10. 2019. године примио изјашњење Казнено-поправног завода у Панчеву којим је обавештен о поступању завода у циљу извршења препорука Заштитника грађана. Заштитник грађана је обавештен да је:

· По препоруци бр. 1 утврђено да су дана 26. 8. 2019. године у периоду од 13:00 часова до 13:15 часова испред просторије која је означена као службена просторија у блоку Б1 били присутни или су улазили у исту државни службеници Б.Б., В.В., Г.Г., Д.Д. и Ђ.Ђ. из Службе за обезбеђење и Е.Е. из Службе за здравствену заштиту. 

· По препоруци бр. 2, Казнено-поправни заводу у Панчеву је образовао комисију за утврђивање евентуалне основане сумње за дисциплинску одговорност запослених за обезбеђење и здравствене заштите у Казнено-поправном заводу у Панчеву у ванредном догађају од дана 26. 8. 2019. године, која је утврдила да постоје основи сумње за дисциплинску одговорност запослених у Служби за обезбеђење и то Б.Б., В.В. и Ж.Ж., као и запослене у Служби за здравствену заштиту, лекара опште медицине З.З. 

· По препоруци бр. 3 су дана 3. 9. 2019. године послати дописи Казнено-поправном заводу у Пожаревцу – Забела и Окружном затвору у Новом Саду како би се утврдили елементи евентуалне дисциплинске одговорности за запослене у њиховим матичним установама и то државних службеника Б.Б. и В.В. Уз дописе је послата као прилог целокупна документација ради поступања и утврђивања евентуалне одговорности. Дана 8. 10. 2019. године закључцима о покретању дисциплинских поступака покренути су дисциплински поступци против државних службеника Ж.Ж. и З.З. 

· По препоруци бр. 4 у којој је препоручено да лекари спроводе прегледе осуђених код којих утврде повреде на телу у складу са Истамбулским протоколом и уочене повреде фотографишу указано је да лекари поступају у складу са препоруком Заштитника грађана.

· По препоруци бр. 5 је указано да ће лекари у случајевима када постоје индиције да је према осуђенима поступано насилно лекари у здравственом картону и посебном извештају према управнику наводити детаљно описане уочене повреде, наводе осуђених о начину настанка повреде и давати мишљење о повезаности навода осуђеног и насталих повреда.

· По препоруци бр. 6 која се односи на уредно вођење посебних евиденција истакнуто је да је након критичног догађаја извршена контрола евиденције и да су у њу унети сви случајеви повреда осуђених који су настали након истог.

· По препоруци бр. 7 је указано да су, у циљу заштите осуђеног од одмазде, на предлог управника државни службеници Б.Б. и В.В. враћени у своје матичне установе, будући да су у Казнено-поправни завод у Панчеву били привремено упућени. 

· По препоруци бр. 8 је указано да у буџетској 2019. години због почетка рада Казнено-поправног завода  у Панчеву нису утврђена средства за обуку запослених, али да је за следећу буџетску годину планирано 150.000,00 динара и да ће препорука бити извршена у 2020. години.

· По препоруци бр. 9, која се односи на обавештавање завода за извршење кривичних санкција о препорукама Заштитника грађана, указано је да су све установе за извршење кривичних санкција дописом директора Управе за извршење кривичних санкција од 10. 10. 2019. године обавештене о неправилностима у раду Казнено-поправног завода у Панчеву и препорукама за њихово отклањање. 

Како из примљеног изјашњења произилази да је Казнено-поправни завод у Панчеву у свему поступио у складу са препоруком, стекли су се услови да се рад у овом поступку оконча, о чему Вас обавештавамо у складу са чл. 29. став 1. Закона о Заштитнику грађана.  

	ЗАШТИТНИК ГРАЂАНА

	

	мр Зоран Пашалић

